Hulp vir kinders met sensorieseprosessering-disfunksie - Jou Gesin | Solidariteit WêreldJou Gesin | Solidariteit Wêreld
Hulp vir kinders met sensorieseprosessering-disfunksie
Weier jou kind om sekere kledingstukke te dra omdat dit haar vel irriteer? Verfoei sy hare kam en tande borsel? Vermy sy swaaie en klimrame? Huil sy as ʼn maatjie te naby aan haar speel of naby aan haar verbyhardloop? Druk sy haar ore toe vir sekere geluide? Raak sy ontsteld as haar hande taai is of as iemand aan haar hare vat? Dan ly sy moontlik aan sensorieseprosessering-disfunksie (SPD).
Dit is ʼn toestand waar die brein sukkel om inligting wat via die sintuie kom, te ontvang en daarop te reageer. Persone met SPD sukkel om sensoriese inligting soos klank, aanraking en beweging te prosesseer. Hulle ervaar dus sensoriese insette meer of minder intens as ander mense. Dit beïnvloed in sekere situasies hul vermoë om toepaslik te reageer om alledaagse take te verrig. SPD affekteer net een sintuig of verskeie sintuie.
Die algemeenste eienskappe van kinders met SPD
reageer intens op geluide, aanraking en beweging, of onderreageer op sekere sintuiglike prikkels (reageer byvoorbeeld nie wanneer iemand haar naam noem of aan haar raak nie; het ʼn hoë pyndrempel)
oënskynlik onbelangstellend of lusteloos asof sy “in haar eie wêreld” is
kan nie haar gedrag en emosies beheer nie: woede- en emosionele uitbarstings, impulsief, raak maklik gefrustreerd of is oordrewe inskiklik
aandagafleibaar, swak konsentrasie
swak groot en klein motoriese vaardighede, koördinasie, balans en skryfvaardighede
kieskeurige eter: voor- en afkeure vir sekere kossoorte word gewoonlik bepaal deur tekstuur eerder as smaak
hou nie van hare was, tande borsel, naels sny, aantrek, skoenveters vasmaak of om self te eet nie
tol graaag in die rondte, hardloop rond, spring; hardloop in mense of dinge vas
speel nie graag op speelapparate soos swaaie en glypalanke nie
lae spiertonus, ineengeboë liggaamshouding en word gou moeg
voer take kragdadig uit, maak groot bewegings, beweeg te vinnig, skryf te donker of te lig
vertraagde kommunikasie- en sosiale vaardighede
verkies om op haar eie te speel, of weet nie hoe om met ander kinders te speel nie
sukkel om verhoudings met tydgenote te bou, sinvol met hulle te interreageer en langtermynvriendskapsbande te smee
sukkel om opdragte uit te voer
hou nie van verandering in roetine of van oorgang tussen take nie
sukkel om idees, gedagtes en gevoelens in woorde uit te druk
Indien jy vermoed dat jou kind sensorieseprosessering-probleme ondervind, kontak ʼn arbeidsterapeut. Indien SPD by haar gediagnoseer word, kan arbeidsterapeutiese benaderings en -aktiwiteite haar help. Hierdie riglyne sal julle, versorgers en onderwysers help om haar sinvol by te staan.
Lig haar vroegtydig in oor roetineverandering.
Gebruik visuele leidrade om angstigheid te verminder oor wat van haar verwag word, om te help met daaglikse roetine en om nuwe take of veranderinge in bestaande take in te stel.
Weet wat haar sterk en swak punte is en waarin sy baie belangstel, en vergroot doelgerig haar spektrum van vaardighede en belangstellings.
Help haar om doeltreffend en toepaslik op sensoriese stimulasie te reageer.
Help om snellers te herken wat ontoepaslike sensoriese reaksie uitlok.
Help om omgewingsfaktore te verminder wat tot sensoriese probleme bydra.
Wees konsekwent betreffende gedragsbestuur. Só leer sy dat bepaalde gedrag elke keer dieselfde gevolge het en watter gedrag in watter situasies toepaslik is.
Gebruik stories waarin sosiale situasies en sosiaal aanvaarbare gedrag uitgebeeld word. So leer sy hoe om in sekere situasies op te tree.
Ontwikkel haar fisieke vaardighede, soos krag en koördinasie, wat haar in staat stel om aan ʼn verskeidenheid aktiwiteite deel te neem en sodoende sosiale interaksie sal bevorder.
Skoolaanpassing: bied bykomende hulp en ook ekstra tyd om oorgang van kleuterskool na skool makliker te maak.
Indien moontlik, bied individuele ondersteuning by die skool.
Sensoriese dieet: ʼn verpersoonlikte, goed ontwerpte aktiwiteitsplan met die nodige sensoriese insette wat haar help om regdeur die dag georganiseerd en gefokus te bly.
Hoe gouer die probleem geïdentifiseer word, hoe gouer kan ingryping plaasvind tot voordeel van jou kind.
Sensory Smarts: https://www.sensorysmarts.com/sensory_diet_activities.html